b'\n_START_ARTICLE_\nMehanokemijska sinteza\n_START_PARAGRAPH_\nMehanokemijska sinteza ali visokoenergijsko mletje temelji na trkih med pra\xc5\xa1nimi delci in mlevnimi telesi v mlinu. V zadnjih nekaj desetletjih je mehanokemijska sinteza postala zanimiva kot alternativna metoda sinteze kompleksnih kerami\xc4\x8dnih oksidov. Odprla je novo pot pri sintezi feroelektri\xc4\x8dnih in piezoelektri\xc4\x8dnih kerami\xc4\x8dnih materialov ter relaksorjev, kot na primer PbTiO\xe2\x82\x83, Pb(Zr,Ti)O\xe2\x82\x83, Pb(Mg1/3Nb2/3)O\xe2\x82\x83, Pb(Mg1/3Nb\xe2\x82\x82/3)O\xe2\x82\x83-PbTiO\xe2\x82\x83, BaTiO\xe2\x82\x83, (Ba,Sr)TiO\xe2\x82\x83 itd._NEWLINE_Spojine ali trdne raztopine na osnovi svin\xc4\x8devih perovskitov, kot so na primer Pb(Zr,Ti)O\xe2\x82\x83 (PZT), Pb(Mg1/3Nb2/3)O\xe2\x82\x83 (PMN) in Pb(Mg1/3Nb2/3)O\xe2\x82\x83-PbTiO\xe2\x82\x83 (PMN-PT), \xc5\xbee vrsto let uporabljajo zaradi njihovih dobrih piezoelektri\xc4\x8dnih, piroelektri\xc4\x8dnih in feroelektri\xc4\x8dnih lastnosti. Glavna slabost teh materialov je visoka vsebnost svinca. Vse ve\xc4\x8dja zahteva po ekolo\xc5\xa1ko sprejemljivih materialih je v zadnjih letih mo\xc4\x8dno pospe\xc5\xa1ila iskanje novih materialov. Alkalijski niobati so ena najbolj zanimivih skupin piezoelektri\xc4\x8dnih materialov brez svinca. Posebno pozornost sta pritegnili trdni raztopini (K,Na)NbO\xe2\x82\x83 (KNN) in (Li,Na)NbO\xe2\x82\x83 (LNN). Zadnje raziskave na tem podro\xc4\x8dju je zaznamovalo odkritje izjemnih piezoelektri\xc4\x8dnih lastnosti v sistemu (K,Na)NbO\xe2\x82\x83-LiTaO\xe2\x82\x83 (KNLNT), ki so primerljive z lastnostmi \xc5\xa1iroko uporabljene trdne raztopine Pb(Zr,Ti)O\xe2\x82\x83. NaNbO\xe2\x82\x83(NN) je mejna spojina trdnih raztopin KNN, LNN in KNLNT._NEWLINE_Sinteza alkalijskih niobatov v trdnem stanju poteka z mletjem in homogenizacijo surovin, po navadi alkalijskih karbonatov in niobijevega(V) oksida, in ve\xc4\x8dkratnim segrevanjem zmesi. Osnovni te\xc5\xbeavi sta predvsem higroskopnost alkalijskih karbonatov in sublimacija alkalijskih oksidov, ki poteka pri vi\xc5\xa1jih temperaturah, kar vodi do odstopanja od za\xc4\x8detne stehiometrije in posledi\xc4\x8dno do nastanka neza\xc5\xbeelenih sekundarnih faz. Mehanokemijska sinteza je alternativna sintezna pot, s katero je mo\xc5\xbeno kon\xc4\x8dni oksid pripraviti neposredno z mletjem pri nizkih temperaturah._NEWLINE_Matemati\xc4\x8dno modeliranje visokoenergijskega mletja je postalo aktualno v osemdesetih letih prej\xc5\xa1njega stoletja, ko so razvili prve modele na podro\xc4\x8dju mehanskega legiranja za kovinske sisteme. Cilj modelov je povezati parametre procesa, kot so na primer \xc5\xa1tevilo, premer krogel in vrtilna frekvenca mlina, v matemati\xc4\x8dne zveze, ki omogo\xc4\x8dajo izra\xc4\x8dun energije in frekvence trkov krogel v mlinu. Na osnovi modelov je mo\xc5\xbeno pripraviti mlevni diagram, s katerim dolo\xc4\x8dimo eksperimentalne pogoje, ki so potrebni za sintezo ciljnega materiala._NEWLINE_Pri mehanokemijski sintezi kompleksnih oksidov ve\xc4\x8dinoma uporabljajo zmes oksidov ali zmes oksidov in hidroksidov. V nekaterih primerih je vsaj eden od reaktantov v za\xc4\x8detni zmesi karbonatna spojina, kot na primer pri mehanokemijski sintezi BaTiO\xe2\x82\x83 , (BaxSr1\xe2\x80\x93x)TiO\xe2\x82\x83, Ba\xe2\x82\x82ANb\xe2\x82\x85O\xe2\x82\x81\xe2\x82\x85 (A = K, Na, Li), Bi\xe2\x82\x84Srn\xe2\x80\x933TinO\xe2\x82\x83\xe2\x82\x99\xe2\x82\x8a\xe2\x82\x83 (n = 4,5) in (Bi\xe2\x82\x82SrNb\xe2\x82\x82O\xe2\x82\x89)1\xe2\x80\x93x(Bi\xe2\x82\x83TiNbO\xe2\x82\x89)x.'